ངོས་ནས་སྔོན་འགོག་གི་ཐབས་ལམ་འདི་དག་ལག་བསྟར་བྱ་རྒྱུའི་འབོད་སྐུལ་བྱེད་དགོས་དོན་ནི།ང་ཚོས་གོམ་པ་མདུན་སྤོ་བྱེད་པ་ལས།ཕྱོགས་གཉིས་པོ་གང་རུང་ཞིག་གིས་རང་དགར་ཕྱིར་ཤིག་མི་བྱེད་པའི་ཆེད་དུ་ཡིན།འདས་པའི་ནང་རྒྱ་ནག་གི་འགོ་ཁྲིད་ཚོས་ངོས་ལ་ཁས་ལེན་དམ་བཅའ་མང་པོ་བྱས་ཡོད་ཀྱང་སྣེ་གཅིག་ལ་བརྩི་འཇོག་བྱས་མེད།ཕྱི་ལོ་༡༩༥༡ལོར་ལྷ་ས་དང༌།ཕྱི་ལོ་༡༩༥༤ལོར་པེ་ཅིང༌།ཕྱི་ལོ་༡༩༥༦ལོར་རྒྱ་གར་བཅས་སུ་མའོ་ཙེ་ཏུང་དང༌།ཀྲའུ་ཨེན་ལེ་གཉིས་ཀྱིས་གཙོས་པའི་དཔོན་རིགས་མང་པོས་ངོས་ཀྱི་མི་མང་ཐོག་རྒྱ་མིའི་བྱ་སྤྱོད་ཀྱི་འབྲེལ་བ་བྱེད་སྟངས་སྐོར་ངོས་ལ་ཁ་གསལ་གྱི་ཁས་ལེན་མང་པོ་བྱས་ཡོད།དེ་ནས་བཟུང་རྒྱ་ནག་གི་དབང་འཛིན་པ་ཚོས་བོད་མི་རིགས་དང༌།བོད་ཀྱི་ཐོུང་མ་ཡིན་པའི་ཆོས་དང་རིག་གཞུང་ལ་བརྩི་སྲུང་བྱ་རྒྱུ་རང་ཉིད་ནས་གསལ་བསྒྲགས་བྱས་པའི་སྲིད་བྱུས་མང་པོ་ཞིག་མུ་མཐུད་དེ་ལག་ལེན་བསྟར་མེད།